text: Karina Lorentzen: Historisk aftale
  14 januar 2014 kl. 15.06
  Togaftalen sparer masser af CO2 udledning, siger SF´s transportordfører Karina Lorentzen.
  Også folketingsmedlem Karina Lorentzen (SF) fra Kolding er glad for den nye togaftale.
  - Det er samtidig en historisk aftale for Sydjylland, hvor ikke færre end fire af vores største byer får et stop, og hvor vores lufthavn endelig kobles op til jernbanenettet, siger Karina Lorentzen.
  - Det vil skabe helt nye muligheder for at komme hurtigere rundt i Danmark med tog, der spares rejsetid og masser af CO2, ikke kun for byerne i modellen, men for alle byer, som kan koble sig på ? f.eks. Sønderborg og Tønder, siger hun.
  SF i Vejle har været blandt modstanderne af en togbro over Vejle fjord.
  Hertil siger Karina Lorentzen:
  - Jeg anerkender, at der har været stærke følelser omkring togbroen og ikke mindst blandt mine egne lokale SF´ere, som har været imod. Nu må vi besinde os på, at den kommer, og jeg håber, at man i Vejle vænner sig til tanken og glæder sig ved, at der bliver mindst lige så mange stop i Vejle som tidligere, siger Karina Lorentzen.
  